To medlemmer af Alternativets hovedbestyrelse kan ikke længere støtte op om partiets ledelse.

Efter intern uro i Alternativet har partiets næstforperson, Vilhelm Stamp Nordahl Møller, og bestyrelsesmedlem Theis Krarup Hansen besluttet at forlade partiet.

Det skriver de fredag i hvert sit opslag på Facebook.

- Jeg har truffet en utroligt svær beslutning. Det er dog en beslutning, som jeg mener, er nødvendig, og som jeg gerne vil dele med jer. Jeg har i dag valgt at melde mig ud af Alternativet, skriver Vilhelm Stamp Nordahl Møller.

Han giver videre række kritikpunkter af Alternativets politiske ledelse.

Og i følge opslaget "baserer det sig primært på en enkelt persons handlinger og ord".

- Efter at have indtrådt i "partiledelsen", har jeg været vidne til flere begivenheder, som gør, at jeg ikke længere kan støtte op om den politiske ledelse i Alternativet – og jeg kan derpå konkludere, at det ikke er muligt for mig, at leve op til ansvaret som næstforperson for hovedbestyrelsen.

Kære venner, Jeg har truffet en utroligt svær beslutning. Det er dog en beslutning, som jeg mener er nødvendig, og som... Posted by Vilhelm Stamp Nordahl Møller on Friday, March 29, 2019

Drejer sig om Uffe Elbæk

Vilhelm Stamp Nordahl Møller nævner ikke politisk leder Uffe Elbæk ved navn, men han har oplyst til Berlingske, at det er Elbæk, han omtaler.

Det samme bekræfter Marchen Neel Gjertsen, der er politisk analytiker hos Jyllands-Posten.

- Der er kræfter i organisationen, der oplever, at den politiske ledelse ikke indrager dem nok og tager det alvorligt nok, at man skulle formulere al politik sammen, og at man skulle være fælles om det hele.

- Derfor har der igennem længere tid været en kritik af Uffe Elbæk som leder, da nogle synes det er svært at kunne udtale sig kritisk, siger hun til TV 2.

Omtrent en time efter Vilhelm Stamp Nordahl Møllers Facebook-opslag, offentliggjorde Theis Krarup Hansen sin udmeldelse.

Kære venner og medlemmer af Alternativet, Jeg elsker Alternativet, eller rettere: jeg elsker ideerne og værdierne som... Posted by Theis Krarup Hansen on Friday, March 29, 2019

- Jeg kan ikke længere stå inde for at bidrage til et projekt, der politisk ledes af folk, der udviser en fuldstændig mangel for forståelse for, hvor organisationen er i dag, tilsyneladende reelt sætter egne behov over Alternativets og fremtidens, og som udviser en eklatant mangel på integritet og/eller kompetencer, skriver han.

Ledelsen har ikke forholdt sig til kritik

Nyhedsbureauet Ritzau har forsøgt at få en kommentar fra Uffe Elbæk, men partiets presseafdeling henviser til forpersonen for hovedbestyrelsen, Poul Brandrup.

Han kan ikke genekende den kritik, der kommer af partiets leder:

- Jeg vil sige tak til dem for den tid, de har engageret sig i Alternativet. De har meldt sig ud med en kritik, som jeg ikke kan genkende som forperson for Alternativets hovedbestyrelse, siger Poul Brandrup.

Uffe Elbæk har selv reageret på sagen på Twitter.

Selvom jeg gerne ville, kan man i et politisk parti og bevægelse ikke gøre alle glade. Man skal kun være i Alternativet, hvis man har lyst til det. Tak for indsatsen til de, der har været med undervejs, men som nu vil noget andet #dkpol — Uffe Elbaek (@uffeelbaek) March 29, 2019

- Selvom jeg gerne ville, kan man i et politisk parti og bevægelse ikke gøre alle glade. Man skal kun være i Alternativet, hvis man har lyst til det. Tak for indsatsen til de, der har været med undervejs, men som nu vil noget andet, skriver han.

Vilhelm Stamp Nordahl Møller skriver i opslaget, at han allerede har meldt sig ind i Socialdemokratiet.

- Jeg ser, at Socialdemokratiet har nogle strukturer, der anerkender og accepterer uenigheder, og ikke prøver at dysse dem ned, men derimod omdanne disse uenigheder til en fælles styrke.

Theis Krarup Hansen skriver ikke noget om, hvorvidt han har meldt sig ind i et andet parti.

Kan ramme hårdt inden et valg

Marchen Neel Gjertsen fortæller, at partiet startede som en form for græsrodbevægelse, men at det i dag har omkring 10.000 medlemmer.

Men ifølge hende har det i en tid ikke været en samlet enhed. Tværtimod. Hun ser det som et parti, der har "levet i to forskellige verdener" - Christiansborg og selve partiet. Og den diskrepans skal man tage seriøst, siger hun:

- Det er alvorligt. For det første går de til valg med Uffe Elbæk som leder. En politisk leder, der siger, at han vil være statsministerkandidat. At der sås tvivl om hans lederskab, er jo ikke godt.

- Og for det andet skal man huske på, at Alternativet blev båret frem af aktive medlemmer, som stod i kø og tog deres venner med. Festen var stor. Den fest er der lagt en dæmper på, og det, at de mangler aktive, engagerede medlemmer, kan godt komme til at koste for dem i valgkampen. Det kan pludselig blive en meget farlig situation, siger Marchen Neel Gjertsen.